શહેરના ભીમજીપુરા, અખબારનગર, સોલારોડ, અંકુર ચાર રસ્તા, શાસ્ત્રીનગર, ૧૩ર ફીટ રિંગરોડ વગેરે વિસ્તારમાં વરસાદી પાણી ભરાતાં નાગરિકો મુશ્કેલીમાં મુકાયા છે. વસ્ત્રાપુરમાં પણ રસ્તા પર વરસાદી પાણી ફરી વળ્યાં છે. ઠેરઠેર વરસાદી પાણી જમા થવાથી ટ્રાફિક જામની સમસ્યા સર્જાતાં વાહનવ્યવહાર પ્રભાવિત થયો છે. દરમિયાન ગુજરાતમાં છેલ્લા ૨૪ કલાક દરમિયાન વધુ ૨૨.૫૩ એમએમ વરસાદ વરસ્યો હતો. વડોદરા જિલ્લાના વડોદરા તાલુકામાં સૌથી વધુ ૭.૫૦ ઈંચ વરસાદ ખાબક્યો હતો. રાજ્યનો ચાલુ સિઝનનો કુલ વરસાદ ૪૩૮.૯૯ એમએમ થયો હોઈ વરસાદની ટકાવારી ૫૫.૦૭ ટકા નોંધાઈ છે. રાજ્યના તમામ ૨૫૦ તાલુકામાં ઓછોવત્તો વરસાદ પડતાં પીવાનું પાણી અને પશુઓના ઘાસચારાની સમસ્યા હળવી બની છે.